  Туспуктэм: Майя Бывальцева Майя Бывальцева 26-тӥ гудырикошконэ быдэс Удмуртиысь, озьы ик Россилэн дасо пала улосвылъёсысьтыз дышетӥсьёс но тодосчиос этнокультурной дышетон удысысь валтӥсь ужан ӧръёс но выль ужпумъёс сярысь кенешыны Ижкаре люкаськизы. Со сяна, вераськон борды онлайн амалэн итӥськизы Италиысь, Венгриысь, Таджикистанысь, Узбекистанысь ӧнерчиос. Калыккуспо конференцез выль дышетскон ар кутсконлы тупатӥзы но элькунысь Дышетон удысысь йӧскалык ужпумъёсты эскеронъя тодос институтлэн 25 ар тырмонэзлы но Дышетӥсьлэн арезлы сӥзизы. Институтлэн кивалтӥсез, педагогика тодосъя кандидат Надежда Ураськина пусйиз, туннэ удмурт кылэз но литератураез дышетон понна учебникъёс но, методикая пособиос но тырмыт. Соос кагаз вылын но поттэмын, электрон пӧртэмлыкез но лэсьтэмын. « Федерал кун стандартлэн одӥгез ужпумез – со функциональной грамотностьсэс пиналъёслэсь будэтыны но сое азинтыны. Со ужпумез дышетӥсьёс азе но пуктӥськомы, милям авторъёс азе но. Соин ик дышетскыкузы басьтэм тодон-валанзэс соос практикаын рос-прос кутыны мед быгатозы, школаын, дышетон учреждениын кутскыкузы ик мед тыршозы тодон-валанзэс практика вылын мертаны » Надежда Ураськина, Удмуртиысь Дышетон удысысь йӧскалык ужпумъёсты тодон-эскеронъя институтлэн кивалтӥсез Али дышетӥсьёс лыдэ басьтыны кулэ, туала пиналъёслэн малпаськон ӧрзы воштӥське шуыса, малы ке шуоно туала гаджетъёс огдыре пӧртэм ужъёсты быдэстыны косо, дышетскисьёс кыӵе ке ужпумез 7-10 минут гинэ эскерыны быгато, вераз кылосбур тодосъя доктор, Удмурт кун университетысь огъя но финн-угор кылтодосъя кафедраысь профессор Наталья Кондратьева. Озыь ик нимысьтыз саклык висъяно удмурт кылэз дышетыны мылкыд сётонлы. Дышетӥсь валэкытыны быгатыны кулэ нырысь ик анай-атайёслы, малы кулэ анай кылэз, мукет кылъёсты тодон. « Лулчебертэн туннэ понна тырмыт уг лу ни, асьмеос валаса вераны кулэ, кызьы асьмелэн визьмы воштӥське, куке трос кылъёсты тодӥськом. Юнме шорысь туннэ нуналэ тодосчиос уг верало: вань экология языка – только сыӵе инытосын, кытын возиське троскылъемлык, оытн возиське быдэс биоразнообразие. Озыьен, кыл бордысь асьмеос быдэс экологической ужпумъёсы но потӥськомы » Наталья Кондратьева, кылосбур тодосъя доктор, Удмурт кун университетысь огъя но финн-угор кылтодосъя кафедраысь профессор Куке анай-атайёс, школа но пинал огазеяськозы, соку гинэ асьмеос мылкысь-кыдысь дышетом удмурт кылмес, пусйиз Наталья Кондратьева. Дышетон программаослэн пуштроссы, федерал стандартъёсын выльдӥськонъёс, удмурт кылэз но литератураез дышетыны висъям часъёс сярысь рос-прос вераськонэз 27-тӥ гудырикошконэ сизьым пӧрртмэ секциосын азьланьтозы. Тегъёс: Дышетон Тодос удмурткыл Ижкар Удмуртия  